MEST SMITTET: Så langt er det bydelene Ullern og Vestre Aker som er på smittetoppen i landet.
Publisert: 26.03.2020 kl 11:45
Det er Aftenposten som har funnet frem til tallene som viser at disse to bydelene er verst rammet.
– Oslo er Norges episenter i koronasmitten, sier kommunens smittevernoverlege Tore W. Steen til Aftenposten.
Han opplyser om at per i dag er det registrert 110 smittede pr. 100.000 innbyggere, mens det på landsbasis utenom Oslo er registrert 41 smittede per 100.000 innbyggere. Det betyr Oslo ligger nesten tre ganger så høyt som resten av landet.
Statistikken viser at Vestre Aker per 25.03 har flest registrert smittede i Oslo med 65 tilfeller, mens Ullern med sine 45 tilfeller sammen med Vestre Aker har flest smittede i forhold til befolkningen. Ullern ligger 141 prosent over landsgjennomsnittet og Vestre Aker 140 prosent over landsgjennomsnittet. Deretter følger bydelene Østensjø (112 %), Nordre Aker (88 %), Gamle Oslo (86 %) og Frogner (85 %).
Smittevernoverlegen tror at den utbredte smitten i de vestlige bydeler kan komme av at mange fra disse bydelene var i Italia og Østerrike i løpet av vinterferien. Der ble de smittet, og så har de smittet andre.